L-UE qiegħda ssegwi mill-qrib is-sitwazzjoni fis-Sudan. Miżuri li qed jiġu adottati taħt l-istat ta' emerġenza li għadu kif ġie ddikjarat, ir-rwol miżjud tal-militar fit-tmexxija tal-pajjiż, inaqqsu aktar il-libertajiet fundamentali u jdgħajfu l-offerta reċenti ta' djalogu politiku ġdid. Huma joħolqu klima permissiva biex is-servizzi ta' sigurtà jaġixxu b'impunità kontra dimostranti paċifiċi. L-aħħar attakki kontra studenti mhux armati fl-Università tax-Xjenzi u t-Teknoloġija Mediċi u kontra dimostranti paċifiċi f'Omdurman, huma inkwetanti ħafna. Djalogu politiku ġenwin jeħtieġ ambjent li fih il-poplu Sudaniż ikun jista' jeżerċita d-dritt leġittimu tiegħu biex jesprimi l-opinjonijiet tiegħu. Dan ser ikun essenzjali biex jinħoloq il-kunsens nazzjonali meħtieġ biex jinstabu reazzjonijiet sostenibbli għall-kriżi politika u ekonomika profonda tas-Sudan. L-UE tistenna li l-gvern tas-Sudan jeħles lill-ġurnalisti, membri tal-oppożizzjoni, difensuri tad-drittijiet tal-bniedem u dimostranti oħra kollha li qegħdin f'detenzjoni. Uħud minn dawk li magħhom huwa ppjanat li jsir id-djalogu ilhom arrestati b'mod arbitrarju għal aktar minn xahrejn issa. Għandha ssir investigazzjoni indipendenti dwar l-imwiet u l-abbużi sabiex dawk ħatja jinżammu responsabbli ta' għemilhom. Ir-rispett għal dawn il-prinċipji fundamentali huwa fil-qalba tal-impenn f'fażijiet tal-UE mal-gvern tas-Sudan. Ser inkomplu nissorveljaw is-sitwazzjoni u neżaminaw l-impatt tal-azzjonijiet tal-Gvern tas-Sudan fuq ir-relazzjonijiet tiegħu mal-Unjoni Ewropea. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.